Samuel Willard
Samuel Willard (Concordiae Massachusettae 31 Ianuarii 1640; Cantabrigiae 12 Septembris 1707) fuit clericus colonicus Novae Angliae. Diploma studiorum adeptus est in Collegio Harvardiano anno 1659. Minister Grotoniae ab 1663 ad 1676 meruit, unde Indi eum Bello Regis Philippi expulerunt. Pastor fuit Templi Tertii Bostoniae ab 1678 ad mortem. Strenue iudiciis de magia adversatus est, munusque praesidis agentis Universitatis Harvardianae ex 1701 sustinuit. Multas homilias edidit, quarum A Compleat Body of Divinity ('Totum Divinitatis Corpus'), volumen in folio typis impressum, anno 1726 post mortem prolatum est.